
Lletres de batalla dels Vilaragut" 


Ja fa més d'un segle que J. Coroleu (1877) comentava, en un interessant article, 
diversos aspectes de la vida cavalleresca medieval, i molt concretament de les bre- 
gues i duels entre cavallers. Aquesta mateixa matèria, tractada des de diferents 
punts de vista, ha estat també l'objectiu d'alguns destacables treballs posteriors, 
com els de Valls i Taberner (1929), Faraudo (1936), Bohigas (1947), i les 
fonamentals i múltiples obres de Martí de Riquer. A aquest precisament devem 
una important edició de lletres de batalla (1963-68), allò que sens dubte més ens 
apropa a la realitat d'aquest món de la cavalleria medieval, ben sovint desconegut. 
Potser per desconeixement, de vegades ens costa d'acceptar que mai hi haja existit, 
precisament perquè pensem que aquests cavallers bregosos, acostumats a uns codis 
i regles de comportament precisos, que a penes aconseguim de perfilar en les 
nostres ments del segle XX, sols són un invent literari, pura creació d'ànimes in- 
quietes. Cal dir de seguida que alguna cosa sí que n'hi ha, de creació. En aquells 
segles es produeix una curiosa relació entre realitat i ficció: aquests cavallers que 
ens apareixen a les lletres de batalla i que per als seus conciutadans menen una 
vida ben real, es nodreixen alhora d'una literatura que admiren i que representa 
aquell mateix esperit que defensen. O, dit d'una altra manera: sense cavallers 
difícilment tindríem llibres de cavalleria, però —parafrasejant Riquer (1967: 168)— 
sense aquests llibres tampoc haguessen perdurat els principis d'honor, valentia i 
fidelitat, és a dir, el fonament essencial de la cavalleria. 

Les lletres de batalla, lletres canviades entre dos enemics per tal de resoldre 
llurs diferències mitjançant una guerra particular, tot i el seu formulisme, ens in- 
formen de moltes questions relatives a les circumstàncies que envolten el combat. 
La batalla, en seguir uns usos establerts, requeria tot un munt de propostes sobre 
les armes, l'arnès, el camp de lluita, el jutge, etc., que es feien entre els implicats. 
Convé indicar ara que aquest tipus de justícia, potestativa dels cavallers, tenia 


t Aquest treball ha estat realitzat en el marc del projecte PS 91-0160 del Programa Sectorial de 
Promoció General del Coneixement de l DGICYT. 

també la seua reglamentació escrita, que podem trobar en diversos furs i en els 
tractats publicats per P. Bohigas, com ara el Libellus de batallia facienda 
—considerat una mena d'apèndix dels Usatges—, font bàsica, per exemple, d'alguns 
capítols del Dotzè del Crestià d'Eiximenis dedicats a la guerra, senyal evident —per 
si de cas tot el que s'ha dit no fos suficient— de la seua difusió. 

Ara bé, tot i ésser absolutament fascinadores aquestes qiiestions, allò que ara 
com ara potser més ens interessa estudiar és la formulació literària de la batalla. 
No podem oblidar que aquests homes, obsessionats per dur endavant un 
comportament cavalleresc, gaudien d'una sòlida formació, la qual els facultava per 
a escriure una prosa precisa, de vegades preciosista, que es deixa entreveure per 
sota el tecnicisme jurídic de les lletres. Fins i tot hom ha cregut veure algunes 
pinzellades de valenciana prosa en lletres de cavallers valencians del segle XV 
(Tavani 1989: 66-67). I és que malgrat l'austeritat de l'estil notarial d'alguns 
fragments, s'hi pot observar sempre el to cortès, respectuós, dins dels límits que 
l'homenia i la noblesa permeten. Les formes mai no s'hi perden. Fins i tot quan 
llança insults o imputacions de covardia, el cavaller intenta no passar al terreny 
de la grolleria. Hi ha una causa sociològica important al darrera d'aquesta acti- 
tud: les lletres eren afixades als carrers i places de les ciutats, motiu pel qual tenien 
publicitat garantida. Aquesta mateixa causa pot explicar la dedicació ocasional 
al treball estilístic d'uns homes que ben sovint menyspreen aquells que viuen de 
la ploma. Podríem dir que la lluita no sols s'establia en el camp de batalla, sinó 
també en el de l'enginy i en el de l'habilitat literària. Això és precisament el que 
diferencia les lletres de batalla d'un pur document notarial o d'una crònica, amb 
la qual manté evidents connexions. 

Efectivament, les lletres de batalla tenen aquesta doble vessant, que ens permet 
descobrir al darrere de la paraula fets històricament comprovables. Com bé diu 
Riquer (1963:5), i al llarg de les pàgines que segueixen constatarem, "aquests tex- 
tos són vehicles de nostàlgies cavalleresques o d'actituds virils i gallardes, però 
també d'odis entranyables i de furibunds anhels de mort i de venjança". Sabem, 
per exemple, que moltes lletres són conseqiència més o menys directa de 
malvolences nascudes arran de les bandositats que tan fortament assotaren el 
territori valencià a les darreries del segle XIVI. A partir de 1369, data del 
nomenament papal de Jaume d'Aragó com a bisbe de València, en perjudici de 
l'elecció feta pel capítol a favor de Ferran Munyoç, comencen les hostilitats entre 
dos bàndols, en principi aquells que defensen Jaume d'Aragó i aquells que van en 


1. "Les bandositats entre parcialitats enemigues i la guerra privada amb personatges de llinatges veins 
i de la mateixa condició, autèntica plaga del regne de València, tot i els assassinats i excessos que 
provocava aquest furiós terrorisme senyorial, tenien l'avantatge de mantenir aquests homes amb les ar- 
mes aparades i l'ànim tibant i escometedor i propici a la pràctica de la guerra" (Riquer 1984:9), 

contra del nomenament, encara que després les causes de les hostilitats canvien. 
Entre els partidaris del bisbe trobem Galceran i Pere de Centelles, Ramon de 
Riusec, Vidal de Vilanova, Pere Lladró de Vilanova i Eiximèn Pérez d'Arenós: 
en contra, Antoni, Berenguer, Pere i Nicolau de Vilaragut, i Pere, Ramon i Joan 
Boil (Carreres 1930b: 27). Gairebé tots aquests personatges participen de forma 
directa en afers particulars contra altres membres del bàndol contrari, encara que 
aparentment el motiu de la lluita no siga llur filiació. 

Tanmateix, no hem de caure en l'error de considerar que totes les batalles 
individuals tenen el seu origen en greuges i odis. Ocasionalment ens trobarem amb 
algun jove cavaller que en desafia un altre de més avesat per tal de guanyar 
experiència. O amb algun cavaller que intenta deslliurar-ne un altre d'un vot 
cavalleresc. Això mateix ocorregué l'agost del 1397, quan es presentà Martí 
Eiximenis d'Orís al palau d'OIf de Pròixida i digué a Pere de Centelles: "Mossèn 
Pere: Yo vinch açí a vós com a procurador de mossèn Berenguer de Vilaragut, 
pus jove, per ço com a ell és estat dit que vós portats una garrotera d'armes per 
ell. Yo só açí per deliurar-vos-en, si la'm voleu dar. E d'aquestes coses requer carta 
pública". Pere de Centelles li contestà que ell, sense Vidal de Blanes, no podia 
ésser deslliurat, perquè s'havia compromès a fer-ho així. Aleshores animà mossèn 
Berenguer de Vilaragut perquè "haja companyó, si delliurar-me'n vol". (Riquer 
1963: 53-55) 

Al marge de les causes i de les conseqiiències, crec que ja podem extraure 
una conclusió que no admet dubte: que en tota lletra de batalla real descobrirem, 
en major o en menor grau, l'element literari i l'històric, perquè d'ambdues coses 
s'hi tracta. Per aquesta raó precisament he concebut el present article com un tot 
integrat per dues unitats, independents però complementàries: en la primera, in- 
tente ordenar totes les notícies que he pogut reunir sobre els Vilaragut, una 
important família valenciana, en la segona, i a partir del que històricament sabem, 
pretenc donar el text i el context d'aquelles lletres de batalla en què intervé algun 
dels seus membres. Dir ara alguna generalitat més sobre les lletres potser fóra 
agosarat i inconvenient, ja que els textos que hi presente només fan que confir- 
mar les justes apreciacions dels crítics especialitzats en aquests temes. 


1. Algunes notes sobre la família Vilaragut 


La família Vilaragut té els seus orígens llegendaris —i molt poc comprovables— 
en Teodor, rei d'Hongria, i en la seua esposa Bratildis, descendent d'Àtila, que 
abandonaren llur reialme per seguir Carlemany i s'establiren en una petita ciutat, 
Vilaragut, el nom de la qual feren servir de cognom. El fill d'aquest primer Teodor 
heretà nom i possessions, i a més rebé de l'emperador franc les baronies de Subirats 
i Sant Martí de Foix, que havien estat dels musulmans, per la seua col-laboració i 

ajuda en la conservació de la Marca Hispànica. Ramon de Vilaragut, fill d'aquest 
segon Teodor, heretà les propietats familiars i jurà fidelitat als reis francs". Com 
també el seu descendent Jofre, que ajudà Carles el Calb a expulsar els normands 
de les seues terres. Poc temps després ja trobem el fill de Jofre auxiliant el comte 
de Barcelona per tal de recobrar els seus dominis perduts en guerra. D'altra ban- 
da, les lluites i bregues contra els moros li proporcionaren nombrosos guardons, 
fonamentalment el castell de Vilaragut, al comtat d'Empúries, així anomenat fins 
al 1609 (Gutiérrez 1914: XII), i la possessió real dels comtats de Subirats i Sant 
Martí de Foix, que fins aleshores sols li havien pertangut nominalment. 

A començament del segle XII, Guillem de Vilaragut, primogènit del comte 
de Subirats i home de gran prestigi intel-lectual, fou designat ambaixador per tal 
d'arranjar el matrimoni de Ramon Berenguer IH amb Dolça de Provença. El mateix 
Ramon Berenguer li atorgà, per les seues bones gestions, el títol de vescomte de 
Subirats l'any 1122. Del matrimoni de Guillem amb la seua cosina Berta 
nasqueren Arnau, Joan i Jaume, descendència que s'establí definitivament a 
Catalunya i que temps a venir participà ben activament en les conquestes de 
València i Mallorca". Precisament les notícies sobre els Vilaragut guanyen en 
quantitat i en qualitat a partir d'un Arnau de Vilaragut que emmaridà amb Joana 
d'Anglesola i que tingué cinc fills: Ramon, Arnau, Sanç, Pere i Ramoneta, mon- 
ja. 

Pere de Vilaragut i d'Anglesola és un dels membres de la nissaga de qui 
posseim més informació. Sabem, per exemple, a través de Zurita (1671: 732), aque 
se senala mucho contra los moros del cerco de Xativas. Pot ser per això i per altres 
mèrits militars que Jaume I li concedí l'alqueria de Bona, en terres de Gandia, l'any 
1249 (Furió 1979: 12). Abans d'aquesta data, la vescomtessa de Bearn li havia 
fet donació de l'alqueria de Beniarri i d'una gran extensió de la de Ferrís, ambdues 
venudes més tard a Berenguer de Tornamira (Zaforteza 1941: 263). Sembla que 
aquest mateix Pere de Vilaragut és el que fou veguer d'Osona i Bages i que posseí 
el castell de Doscastells (GEC 1989: 166). Dels seus germans, coneixem que 
Ramon, el llebrós, participà en la conquesta de Mallorca, de la qual obtingué unes 
terres per benefici (ibid.), i que Arnau fou cavaller de l'orde de Sant Joan (Zurita 
1671: 732), comanador de Vilafranca entre 1231 i 1233 (Garcia Carraffa 1968: 
373) i un dels participants al setge de Cullera". 


2. Vegeu la troba DXXXI de Jaume Febrer, a Trobes de mosèn Jaume Febrer, caballer, en què tracta 
dels llinatges de la conquista de la ciutat de València e son regne, València 1796. 

3. Ibid., troba DXXXII. 

4. Gutiérrez (1914: XIII) creu equivocadament que aquest Arnau és pare de Ramon, error que té 
l'origen en aquesta identificació: "Ramón de Vilaragut, primogénito del anterior y cuarto vizconde de 
Subirats, llamose en el bautismo Guillermo". 

Fills de Ramon de Vilaragut i d'Anglesola i de Blanca Sans són Berenguer, 
Jaume i Guillem. Berenguer fou escuder del rei Jaume I, qui li atorgà l'usdefruit 
de les vegueries d'Osona, Bages i Berguedà, motiu pel qual hom el considera de 
vegades fill de Pere de Vilaragut i d'Anglesola. Si hem de creure Escolano (1972: 
843), posteriorment participà en la defensa de Sicília -arribà a ésser mestre portolà 
d'aquell regne-, i en diverses expedicions contra Castella, per aquesta raó el rei li 
atorgà el castell i vila d'Albaida i de Carrícola, amb les viles d'Atzeneta i Aljorí, 
que foren de Corrado Lancia, tingut per rebel per no haver atès la crida de Jaume 
II, que reclamava la tornada a Catalunya de diversos personatges, entre ells el 
mateix Berenguer de Vilaragut. L'activitat i fama de Berenguer fou sens dubte 
molt superior a la d'altres membres de la família, com Guillem, alcaid del castell 
de Xàtiva el 1298 (ibid.), o Jaume, cavaller de sant Joan i comanador de Lleida 
el 1280 (Garcia Carraffa 1968: 373). A partir de Berenguer, i per descendència 
directa, ens trobem amb els germans Berenguer, Ramon i Bernat de Vilaragut i 
de Sarrià, dels quals sorgeixen personatges principals de la història de la corona 
catalana a l'edat mitjana, com tindrem ocasió de comprovar seguint per separat 
cadascuna de les tres línies de l'arbre genealògic. A més, la documentació sobre 
la família Vilaragut augmenta ara considerablement, sense les mancances i 
desconnexions que hem trobat més amunt. 


1.1 

Berenguer de Vilaragut i de Sarrià figurava ja entre la gent principal de la 
corona quan el rei de Mallorca, del qual era conseller i cambrer, jurà fidelitat a 
Jaume II. L'any 1329 defensà els territoris de Sardenya i el rei li manà de poblar 
Sàsser, uns anys després era designat governador general de l'illa (Zaforteza 1941: 
265). Malgrat la seua brillant trajectòria militatí, fou exceptuat del perdó gene- 
ral que concedí el Cerimoniós a aquells que formaren part de la Unió, i a més li 
confiscà les possessions de Subirats i Sant Martí de Foix, que compensà amb les 
baronies d'Ontinyent, Bocairent i Biar l'any 1345 (Zurita 1671:732-33)Í. Si hem 
de parlar amb propietat, no fou Berenguer qui milità en el bàndol unionista ni qui 
sofrí les confiscacions directament, sinó el seu fill Berengueró, conseller i 
camarlenc de Jaume III i senyor de la vall de Sant Martí per donació paterna. 
Berengueró havia estat fruit del seu primer matrimoni, amb Sança d'Aragó, com 


5. Vegeu, per exemple, el càrrec de riformatori della Sardegna amb què el Cerimoniós designa 
Berenguer de Vilaragut, en una carta datada a València el 13 de març del 1339 (L. d'Arienzo 1970, doc. 
48). 

6. Durant la mateixa època trobem altre personatge lligat a la família Vilaragut que no he pogut iden- 
tificar enlloc. Es tracta de Ponç de Vilaragut, tresorer de la reina l'any 1345, citat per J.Rubió (1921: 76 i 
125). El retrobe a ARV, Justícia Civil 35, f.58v. 

també Isabel (esposa del comte d'Èvol) i Violant (emmaridada amb Jaume III de 
Mallorca)". 

Tanmateix molta major importància tingueren durant els regnats del 
Cerimoniós, Joan I i Martí I, i en les discussions anteriors al Compromís de Casp, 
els fills nascuts del seu segon matrimoni, amb Francesca Boil. Berenguer de 
Vilaragut i de Boil és, al costat del seu germà Pere, un dels més significats 
representants de la família, tal com ho demostra la cronologia dels fets. Així, ja 
el 1373 tenia una posició tan ben guanyada, que Gregori XI no dubtà a escriure-li 
—a ell i als seus familiars Joan de Vilaragut i de Romaní i Antoni de Vilaragut i 
Visconti, entre d'altres notables— per tal que exercís tot el seu poder per a conver- 
tir súbdits moros". Altres mostres d'açò que anem dient: el 1375 jurà les clàusules 
de pau entre Enric de Castella i Pere el Cerimoniós, entre 1392 i 1394 formà part 
d'una expedició a Sicília (Zaforteza 1941: 276) i en temps de l'Humà —de qui fou 
camarlenc— ajudà el fill a apaivagar les constants insurreccions a l'illa (Escolano 
1972: 849). Ara bé, el seu caràcter i conviccions el menaren a no signar la treva 
de Mata, per la qual cosa el 1382 fou bandejat de València, també fou processat 
el 1387 per ser addicte a la causa de la reina Sibil-la (GEC 1989: 167). La 
intervenció de Berenguer en assumptes d'estat s'hi evidencia clarament. Una altra 
vessant de la seua prolífica activitat és, com assenyala Torres Amat (1836: 
CLVIII), la de poeta. Sembla que és aquest el Berenguer de, Vilaragut que cita 
Francesc Ferrer a Lo conhort, al costat de Jordi de Sant Jordi i March, senyal 
demostratiu d'una certa celebritat literària". Quant a la vida privada, ben poca cosa 
sabem, sols que es casà primer amb Alamanda de Boixadors i Carròs i després 
amb Constança d'Aragó, i que els successors foren els seus nebots Berenguer i 
Ramon de Vilaragut i Mercer. Aquests sostingueren un llarg litigi sobre les terres 
d'Albaida amb Carrossa de Vilaragut, litigi que ja havien començat Berenguer i 


7. Sobre Violant de Vilaragut, cal veure les pàgines que hi dedica Zaforteza (1941: 278-83). 

8. Vegeu G.Mollat, Lettres secrètes et curiales du pape Grégoire XI (1370-1378), París 1962-1965, 
nn. 1429-1432, citat per J.Perarnau, "El Tractatus brevis de Nicolau Eimeric", Arxiu de Textos Catalans 
Antics 1 (1982), nota 28, p.95. 

9. Francesc Ferrer l'introdueix als vv.146-149 de Lo conhort: "E cadescú d'aquests pregà/ a mossèn 
de Vilaragut/ que, com a bo e conegut, / volgués dir son vot primer". Berenguer hi parla tot seguit (vv. 150- 
183), per a fer una introducció a una composició seua (vv.184-193). Si aquesta obra de Ferrer fou escri- 
ta entre 1448-49 i, com observa Auferil (1989:93), la major part dels 13 trobadors que hi surten eren 
morts, no hi ha cap inconvenient perquè Berenguer de Vilaragut i de Boil, mort el 1405, siga el poeta, 
tot i que el nom Berenguer és força freqient en l'arbre genealògic d'aquesta família i que per això mateix 
ara com ara és gairebé una missió impossible afirmar res de manera absoluta. 

Massó Torrents (1913-14:82,101,134, 1932:15-18) confirma l'existència en tres manuscrits del XV 
d'una sparça feta per fra Vilagut, que comença: "Certes dich pus que la millor". No sé qui hi ha al darrere 
del fra Vilaragut. 

Constança el 1393, perquè sembla que Carrossa havia "venut e alienat les baronies 
de Corbera i Albayda, ab gran dan per a aquells"'P ja que els corresponia una part 
del total, legada per Joan de Vilaragut i de Romaní a Berenguer de Vilaragut i de 
Boil. El 1436 Carròs de Vilaragut, fill de Carrossa, ja és citat com a senyor 
d'Albaida (Diago 1936: 207), perquè la reina Maria poc temps abans havia dictat 
una sentència sobre l'afer. 

Pere de Vilaragut i de Boil, germà de l'anterior, fou general de les tropes 
valencianes i mallorquines enviades el 1399 contra la ciutat de Bona, a Algèria 
(Zaforteza 1941: 276). Després de les lluites entre els Centelles i els Solers, Pere 
de Vilaragut —que anys després capitanejarà un altre bàndol— és cridat per la rei- 
na per tal de posar pau entre els bàndols valencians, per això, aquesta concerta 
una entrevista entre el Vilaragut, P. de Cervelló i el cardenal Pere de Sena, en 
lletra del 18 d'agost de 1404 (Toledo 1944: 30). Encara que, en morir el rei Martí, 
Pere de Vilaragut s'apropà a les posicions de Jaume d'Urgell, Ferran d'Antequera 
li demostrà certa privadesa, perquè consentí que les noces del futur rei Alfons i 
Maria, germana de Joan II de Castella, se celebrassen a la casa que Pere de 
Vilaragut posseia a València, a la plaça de Sant Jordi (Escolano 1972: 851). Una 
altra casa seua fou comprada el 1411 per la ciutat de València i fou després seu 
de la Universitat (De la Torre 1924-1925: 178-79 i nota 8, Baldó 1986: 17-18)''. 
Sens dubte hem de relacionar la vida militar de Pere de Vilaragut amb el regnat 
de Martí l'Humà: de primer va arribar a obtenir el grau d'almirall i camarlenc reial, 
i després el veiem al cap d'expedicions contra els infidels i en defensa de Còrsega 
i Sardenya (Reglà 1976: 583-84). Sabem que es casà amb Martina Pérez gràcies 
a un manament que hom féu a Pere de Vilaragut per tal que pagués a Margarida, 
servidora de Martina, la quantitat de 5.000 sous estipulada en el testament 
d'aquella. El manament és del 9 de març de 1424, i és la darrera documentació 
que tenim sobre aquest personatge". 


10. ARV, Justícia Civil 662, mà 27, f.6. El 16 d'agost de 1393 Berenguer demana al justícia civil que 
exercesca accions legals contra Carrossa de Vilaragut, ja que ha venut unes possessions a persones 
foranes, la qual cosa va contra fur. 

11. Acord del Consell de la ciutat de València, 7 d'octubre de 1411: "Item, lo dit Consell es de oppinio 
que les scoles de la ciutat sien, sots doctrina e diciplina de mestre, en larberch que solia esser del noble 
mossen Pere de Vilaragut e ara es dels obrers de Murs e de Valls, e que los honorables jurats tracten ab 
lo Capitol de la Seu, en facen capitols, tals com los parega esser fahedor, axi en la lectura e doctrina e 
regiment con en salaris" (Carreres 1930:379. Vegeu també Diago 1946:74). 

12. ARV, Justícia Civil 2520, mà 6, f.10r. Unes altres fonts (GEC 1989:167) citen Marquesa, vídua 
de Simó Miró, com esposa de Pere de Vilaragut. No sé si es tracta d'una mateixa persona o de dues esposes 
del mateix Vilaragut, cosa no improbable des del punt de vista cronològic, ja que el testament de Martina 
fou publicat el 17 de desembre de 1412. 

El tercer fill de Berenguer de Vilaragut i de Francesca Boil fou Nicolau. D'ell 
sols sabem que tingué un fill natural amb una dona castellana, Teresa Àlvarez de 
Haro, i que participà molt principalment en les festes que l'any 1392 se celebraren 
a València en honor de Joan Il i de la seua esposa Violant (Carreres 1935: 218). 
Morí l'any 1413, bastant abans que els seus germans. Joan de Vilaragut (f 1422), 
el bastard, és conegut pel seu casament secret amb la reina vídua Margarida de 
Prades l'any 1412, data de la donació de 300 florins a Guillem de Vilaragut i Salli 
en contemplació del matrimoni (Durún 1955: 136-37). Sembla que fou lloctinent 
de governador de València (Escolano 1972: 853) i responsable d'una queixa de la 
vila de Morella, per la seua actitud arbitrària davant les sedicions (GEC 1989: 166). 
Allò cert és que el seu fill, Joan Jeroni de Vilaragut i de Prades, fou educat per a 
monjo a Santes Creus. Tanmateix, abans de morir l'abat Vinader l'any 1430, li 
revelà el seu origen, motiu pel qual decidí d'anul-lar la professió feta al monestir, 
tot considerant que mancava de validesa, i anar a Nàpols, on serví el rei Alfons el 
Magnànim, qui el féu majordom el 1435 (Escolano 1972: 851 i 855). Joan Jeroni 
encara es troba el 1460, acusat d'haver ferit Joan d'Àries (Riquer 1963:93), i també 
durant el 1461, en unes lletres de batalla canviades entre ell i Joan de Vilanova, 
que l'acusa d'haver pres la vídua del seu germà (ibid.). 


1.2 

Bernat de Vilaragut i de Sarrià heretà la vall d'Albaida el 1313 per cessió del 
seu germà Berenguer (Zaforteza 1941: 265). Morí el 1323, durant la conquesta 
de Sardenya. Fruit del seu matrimoni amb Agnès de Vilanova Bernat, senyor 
d'Albaida, mort abans del desembre de 1347, data d'una carta on Jaumeta de 
Romaní, senyora de Corbera de la Ribera, la seua vídua, intentava no prendre partit 
en la Unió". Joan de Vilaragut i de Romaní disposà per herència, doncs, de terres 
a la vall d'Albaida i a Corbera. Durant la guerra de Castella fou alcaid del castell 
de Xàtiva (Diago 1936: 84-85) i pocs anys després col-laborà en l'assalt a Requena. 
Es casà amb Isabel Carròs i tingué quatre fills: Bernat, Joan, Jofre i Carrossa, 
després s'emmaridà amb Teresa Boixadors (Zaforteza 1941: 265), però aquesta 
circumstància sembla que no es pot confirmar taxativament (GEC 1989: 166). En 
morir, entre els anys 70 i 80 del segle XIV, els tres germans Vilaragut i Carròs 
—que per altra banda sols ens apareixen al costat dels seus en quefers militars o 


13. "Sintiose dello Dofia Jayma de Romaní, viuda relicta del noble Dn Bernardo de Vilaragut, que 
avia sido sefior de Albayda, y fundava su sentimiento en la respuesta que avia dado a una carta que Xativa 
le avia escrito los dias pasados, pidiendole si ella y los de su lugar serian de su bando, que ella avia res- 
pondido que ni ella ni los de Albayda avian jurado ni la Union ni la Hermandad, y que como viuda que 
era no pretendía dafiar ni a los unos ni a los otros, sino estar prompta con sus vasallos para servir al Rey 
y obedecer a sus mandamientos" (Diago 1936:45). 

en assumptes domèstics—, Carrossa heretà una part del senyoriu d'Albaida, mentre 
que una altra part anà a Berenguer de Vilaragut i de Boil. Aquesta divisió 
comportà, com ja hem vist, diverses disputes familiars. Na Carrossa, dama de la 
reina Violant i, segons testimonis de l'època, concubina del rei Joan I, sofrí a les 
Corts de Montsó les més greus acusacions dels nobles de la corona i posteriorment 
el bandejament de la casa reial, no obstant l'oposició dels mateixos reis. Després 
de l'infortuni, es casà amb Pere Pardo de la Casta —primer ho havia fet amb Joan 
Ximénez d'Urrea— i es retirà a les possessions en terres valencianes ". Joan Carròs 
de Vilaragut, fill seu, senyor d'Albaida, adquirí a la corona les possessions de 
Corbera que temps enrere havien pertangut a la família (GEC 1989:166). 

Potser aquell bastard Joan de Vilaragut que fou falconer major, majordom i 
conseller de l'infant Alfons, documentat en aquests càrrecs a partir de 1413, calga 
considerar-lo fill de Joan de Vilaragut i de Romaní. Això a banda, sabem que 
s'establí a Palerm i que obtingué el castell de Castellammare per donació feta per 
Martí I de Sícilia. Fou aquest mateix personatge qui féu costat a Berenguer de 
Vilaragut i Mercer contra Pere Pardo de la Casta l'any 1407, tal com veurem 
després. Lluís de Vilaragut, fill seu i de la vídua de Pelegrí Català, s'establí 
definitivament a Sicília, i hi fou mestre racional. 


1.3 

Ja durant la seua infantesa Ramon de Vilaragut i de Sarrià és documentat a 
Sicília, i temps després com a ambaixador pera concertar el matrimoni entre el 
futur rei Lluís de Sicília i Constança d'Aragó (Escolano 1972: 848). El Cerimoniós, 
davant aquesta avinentesa i en contestació a les demandes d'ajuda del rei sicilià 
trameses pel mateix ambaixador, envià unes naus comandades per Ramon de 
Vilaragut, per tal de trencar el setge que els napolitans havien establert sobre 
Sicília. Deslliurada l'illa, Ramon obtingué el castell i la baronia de la ciutat de 
Tripi (any 1344) (Zaforteza 1941: 266). A més d'aquestes possessions, ja havia 
rebut deu anys abans, per donació del seu germà Berenguer, els llocs de Sollana, 
Trullars i l'Alcaissia (ibid.). El 13595, en una demanda feta davant el justícia ci- 
vil de València Berenguer Dalmau, ja consta el seu fill Antoni com a senyor de 
Sollana. 

Antoni de Vilaragut i Visconti, fill de Ramon de Vilaragut i de Diana Visconti, 
descendent directa dels ducs de Milà, nasqué a Sicília el 1336 i durant la seua 
infantesa fou patge de la reina Isabel —com a tal participà— en la comitiva que 


14. Per a una subjectiva i exagerada defensa de Na Carrossa, vegeu les pàgines que hi dedica 
F. Danvila (1888), en un article monogràfic. Les dades històriques que hi aporta són, en general, 
fidedignes. 

1S. ARV, Justícia Civil 228, mà 5, f.2v. 

acompanyà la infanta Elionor de Sícilia a terres catalanes per celebrar matrimoni 
amb el rei Pere el Cerimoniós. Alguns anys després ja intervingué en la conquesta 
de l'Alguer i del castell de Càller, i en diverses batalles contra Castella, gràcies a 
les quals rebé l'alcaidia de Xàtiva (Gutiérrez 1914: XV-XVII). També és molt 
coneguda la seua participació —al costat d'altres Vilaragut— en els bàndols que 
assotaren València a la segona meitat del segle XIV: no ens pot estranyar, doncs, 
que a l'octubre de 1375 l'infant escriga a Antoni i Berenguer de Vilaragut sengles 
cartes per tal que "consentats e consentir fassats" la pau (Carreres 1930b: 32, nota 
4). A banda de la seua intervenció directa en aquestes bandositats, Antoni de 
Vilaragut sostingué altres afers particulars, com aquella questió amb Joan Gascó 
perquè aquest amb el seu germà "havien emparats III hòmens qui solien ésser 
domèstichs del dit mossèn Anthoni" (Carreres 1930b:51-52), motiu que en 
determinades ocasions havia estat més que suficient per a demanar requesta de 
batalla a tota ultrança. 

Antoni de Vilaragut adquirí a poc a poc diverses possessions peninsulars. Amb 
el seu casament amb Joana Mercer —segon, ja que primer s'havia casat amb 
Damiata de Calataiud—, aconseguí la vila d'Olocau i els llocs de Gàtova, Marines, 
Torres i Olla. Un any després (1369) —i ja és significatiu— Olocau era elevada a 
comtat pel Cerimoniós, privilegi que fou confirmat per Joan I 1388/. Sens dubte 
la seua relació amb els reis del casal català era del tot favorable, tal com ho 
demostra la seua participació principal en les celebracions organitzades a València 
per les noces del duc de Girona. Cal no oblidar tampoc que Joan Í el féu majordom 
seu i que a més li concedí la baronia de Dosaigies (Escolano 1972: 849), que 
posseia per herència paterna, i li signà la venda del lloc d'Alaquàs (Gutiérrez 1914: 
XIX-XX). Per acabar-ho d'adobar, el 1395 el rei li atorgà la jurisdicció criminal 
sobre les seues possessions valencianes". Tres dies després de mort, el 26 de març 
de 1400, fou publicat el testament pel notari públic Jaume Ros't. La seua esposa, 
Joana Mercer, trigà molt més a morir, ja que fins al 1419 la documentem com a 
beneficiària d'una renda de 800 sous sobre la vila de Llíria". 


16. L'any 1603 el comtat d'Olocau encara pertanyia a un membre de la família, concretament a Joan 
Sans de Vilaragut, segons Gayano (1952: 283-84). Recordem també que molt poc de temps després de 
l'ascensió a comtat, a València trobem un carrer "Comte d'Olocau" (Carboneres 1873: 45) 

17. Gutiérrez 1914:XXII. Pel que es veu, sovintejaven els conflictes en terres d'Antoni de Vilaragut, 
ja que el 27 d'abril de 1395 compareixen davant Joan Jàfer, justícia civil, Jaume de Roles, en representació 
del Vilaragut, i Berenguer de Piera, llicenciat en lleis, per tal de dirimir questions referents a Olocau 
(ARV, Justícia Civil 687, mà 40, f. 25). 

18. ARV, Requestes 2, ff.37-43. Mariano José Ortiz en féu una còpia l'any 1762, a requeriment del 
marquès de Llanera, comte d'Olocau (ARV, Real Justícia, llibre 23, ff.520-532). Vegeu més dades al meu 
"Sobre l'autoria de la traducció catalana de les Tragèdies de Sèneca", Miscel-lània A. M. Badia i 
Margarit 3 (1985), pp. 135-156. 

Ramon de Vilaragut i Mercer, senyor d'Olocau, fill gran d'Antoni i de Joana, 
ens apareix el 1394 formant part, al costat del seu germà Berenguer, d'una 
expedició per a la defensa —sempre costosa— de Sicília. L'any 1406 el trobem com 
a tinent de governador del Regne de València i senyor de les baronies que heretà 
del seu pare (Escolano 1972: 850-52). Però sens dubte és més conegut per la seua 
intervenció activa en les bandositats valencianes i, per això mateix, en alguns dels 
esdeveniments político-socials que s'esdevingueren a partir de la mort sense 
descendència de Martí l'Humà: en el nostre cas concret, la lluita entre els 
urgellistes Vilaragut i els antequeristes Centelles". Ramon de Vilaragut testà a 
Alaquàs el 25 d'agost de 1410, testament que fou publicat post obitum el 20 de 
juliol del 1417, en ell institueix vincle d'heretatge en el seu fill major, Antoni, i 
en els descendents masculins. Quatre anys després, el 12 de desembre del 1421, 
apareix publicat el de Felipa de Vilanova, esposa seua. 

Quant al seu germà Jaume, alguna font —que més avall discutiré— el considera 
amic de Joanot Martorell, qui possiblement aprofità l'explicació de les vivències 
del Vilaragut al setge de Rodes"' en algunes pàgines del Tirant (GEC 1989:166). 
Aquesta és, almenys, la posició que mantenia Riquer (1983:670-72), i que encara 
manté, tot i que no exclou la possibilitat que Francesc Ferrer, autor d'un Romanç 
de l'armada del Soldà contra Rodes, "li parlés d'aquest tan notable setge" 
(1990:127-128), tal com vol Jaume Auferil". 

La relació entre Ramon i Berenguer de Vilaragut i Mercer fou molt estreta: 
veiem els dos germans en l'elecció de "XXVIII persones notables e de bé" per a 
la defensió de les ciutats de Requena i Utiel, ambdós donen reforç militar a la 
ciutat de València l'any 1411 (Carreres 1935: 372 i 377), etc. L'any 1413 
Berenguer és nomenat "taulager per a tenir lo rench per a la entrada del Senyor 


19. Vegeu els pagaments d'aquestes rendes entre 1413 i 1419, a ARV Mestre Racional 9653, ff.XIIv. 
i XVIV. (2n. expedient), XIIr. (3r. expedient), 9634, f.XXXI v. (administració de Llíria i Xèrica), 9635, 
ff.XVIr. i XXIIIv. Dades comunicades pel Dr. F. Gimeno Blay. 

20. "A la batalla de Cudolar (1412, 27 de febrer) dirimiren els seus odis i venjances els Centelles i 
Vilaraguts, partidaris respectivament de Ferran d'Antequera i del Comte d'Urgell" (Carreres 1935:401 i 
nota 1). 

21 "En lo dit any (1446), a II de noembre, fogí de la presó de Alexandria mossèn Jaume de Vilaragut, 
ço és que lo Gran Caramany, no tenint-se content de tant dany e dapnatge que li avia fet, que encara lo 
tramès al Soldà en Alcayre, en manera que per rescat nengú no fos donat, e lo Soldà tramès-lo en 
Alexandria per tenir-lo pus segur: e lo dit mossèn Jaume trobà en Camos ab altres mercaders presos tenint 
fet lo partit de fogir, que lo dit mossèn Jaume no estagué en la presó sinó dos jorns e VII ores: fogiren 
tots e foren junts en Rodes, hon hera mossèn Benet Johan ab huna galera, lo qual era sogre del dit mossèn 
Jaume de Vilaragut" (Sanchis Sivera 1932:187, esmene la puntuació). 

22. "Joanot Martorell hauria pogut estar informat del setge de Rodes per Francesc Ferrer, potser ja 
al final del mateix 1444 o, en qualsevol cas, durant el 1445, i, posteriorment, en rebria igualment notícia 
per part de Jaume de Vilaragut, quan aquest arribaria a València, devers el 1447" (Auferil 1989:32). 

Rey" Ferran a València (Carreres 1935: 417) i el 1425 jura la concòrdia entre 
Joan II de Castella i Alfons V sobre la llibertat de l'infant Enric (Escolano 1972: 
854). Cinc anys després és, entre d'altres grans homes, persona designada pel 
Regne d'Aragó per a mantenir la treva entre Aragó i Castella (Carreres 1935: 524). 
A més de totes aquestes activitats, Berenguer de Vilaragut participà activament 
en batalles particulars, com després provaré. Puc afirmar que es casà amb Maria 
Eximénez o Ximénez perquè així consta en tres documents d'arxiu datats entre 
1411 i 14142. 

Diverses obligacions adquirí dels avantpassats Antoni de Vilaragut i de 
Vilanova, sobretot de caire religiós i econòmic, car el 1424 és obligat a pagar 300 
sous al monestir de Santa Clara —la seua germana Sibil-la n'era monja—, tal com 
determinà Ramon de Vilaragut en el seu testament". També el seu avi havia 
assignat per testament al convent de frares del monestir de Sant Francesc la 
quantitat de 400 sous "cascun any e tostemps", diners que són pagats per Antoni, 
si més no durant els anys 1424 i 14255. Fora d'aquestes petites notícies, només 
sabem que fou coper d'Alfons el Magnànim i que va intervenir en alguna incursió 
en territori castellà ( Escolano 1972: 854-55), fou senyor d'Olocau, Gàtova i 
Marines, es casà amb Beatriu Pardo de la Casta (GERV 1973: 211) i morí l'any 
1446. El seu germà Jaume, de qui gairebé no hi ha documentació, sembla que 
tingué un fill amb Beatriu Català: Joan de Vilaragut i Català, mort sense 
descendència (GERV 1973: 211). Les altres dues germanes, Joana i Marquesa, es 
casaren respectivament amb Pere i Joan de Montcada. Per la seua importància, 
cal fer-hi esment dels fills de Marquesa: Guillem Ramon, bisbe de Mallorca en- 
tre 1493 i 1496, i Hug, virrei de Nàpols el 152876, 

Fills d'Antoni de Vilaragut i de Vilanova foren Beatriu, Ramon, Violant i 
Antoni. Antoni de Vilaragut i Pardo de la Casta apareix documentat durant els 
primers anys del segle XVI com a cavaller de l'orde de Calatrava, comanador de 
Castell de Castells i servidor del rei Carles (Escolano 1972:858). Pel seu costat, 
Violant es casà amb Lluís Boil, senyor de Manises, i posseí la vall d'Olocau". És 
precisament Lluís Boil qui el 1475 denuncià els seus cunyats per haver-li pres el 
castell d'Olocau, i a més els acusà de falsificació, introducció clandestina de 


23. ARV, Mestre Racional 9653, f.XIIv. (1r. expedient), f.XVIIr. (2n. expedient), f.XIIr. (3r. 
expedient). Dades comunicades pel Dr. F. Gimeno Blay. 

24. ARV, Justícia Civil 2520,mà 6, f.XXXV v. Pel mateix concepte, Felipa de Vilanova, en el seu 
testament, ordenà pagar cent sous (ibid., f.XXXVI r.). 

25. ARV, Justícia Civil 2520, mà 7, f.XXIr., 2523, mà 9, f.XVIIIr. 

26. Vegeu l'arbre genealògic que aporta Zaforteza en el seu article (1941). 

27. ARV, Governació 167, mà 26, f.I. 

monedes, homicidis i convivència deshonesta't. Aquesta situació es redreçà més 
tard, quan el fill de Ramon de Vilaragut i Pardo de la Casta ($ 1505) i d'Isabel 
Pardo, Pere Ramon, arribà a posseir el títol de falconer major de Ferran II 
(Zaforteza 1941: 273). Aquest Pere Ramon tingué un fill de Jerònima Vives Boil, 
Alfons, el qual era senyor de la vall d'Olocau a la segona dècada del segle XVI 
(Escolano 1972: 857). Com els seus avantpassats lluità al costat dels reis, però 
ara malauradament en una situació força diferent: amb Miquel de Vilaragut 
participà activament contra els agermanats (Carreres 1935: 793). Es casà amb 
Magdalena Sànchez, i la seua filla Francesca heretà el senyoriu d'Olocau. Aquesta 
es casà amb Jordi Sanç de Cardona, senyor de Llanera de Ranes, i tingueren un 
fill, Joan de Vilaragut i Sanç (mort després de 1609), que es casà amb Joana Par- 
do de la Casta i que fou lloctinent de governador a València el 16047, conseller 
reial i capità general a Mallorca el 1606. Alfons Sanç de Vilaragut i Pardo de la 
Casta fou cavaller de Calatrava i comte d'Olocau a partir de 1628 (García Carraffa 
1968: 373). Jordi Sanç de Vilaragut (f 1676), segon comte d'Olocau i marquès 
de Llanera, fou fill d'Alfons Sanç i d'Àngela de Castellví (GERV 1973: 211). El 
succeí la filla, Margarida, i a aquesta la seua filla Maria Sanç de Vilaragut, que 
morí sense descendència, motiu pel qual la successió fou continuada pels 
descendents de Dídac Fenollet i d'Anna Margarida Sanç de Vilaragut i de Castellví 
(GEC 1989: 166). El darrer descendent conegut d'aquesta nissaga era, des de 1917, 
Joaquim Fuster de Puigdorfira Zaforteza i Villalonga de Verí (Gayano 1952: 287). 


28. "(...) acusant e denunciant vers e contra los nobles mosén Ramon de Vilaragut, Anthoni de 
Vilaragut, Francesch Johan de Vilaragut, Pere Ramon de Vilaragut, Isabel qui.s diu de Milà, Beatriz 
Bustamante e Muia Pança, filla d'Açen Pança, amigues e cooncobines del ea mosèn Ramon, Anthoni e 
Francesch Johan (...)" (Furió 1979: 15-16). 

29. Sembla que una néta de Ramon de Vilaragut i Pardo de la Casta, Castellana de Vilaragut, filla 
de Miquel i de Maria Àngela de Bellvís,es casà amb Antoni de Leiva, príncep d'Asculi: (Antoni de Leiva) 
"casó con dofia Castellana de Villaragut, dama valenciana, hija de D.Jaime de Villaragut, sefior de las 
baronías de Beniajar, Mayordomo mayor de la Reina Germana, segunda mujer del Rey Católico, y de su 
mujer doia María Angela de Belvis, nieta de D.Ramón de Villaragut, sefior de la baronía de Olocau" 
(Vilar y Pascual 1860:310). Canvie el nom de Jaume pel de Miquel, que Diago (1946:139) documenta 
com a senyor de Beniajar el 1526. 

30. F.Almarche (1919:130) copia alguns fragments del Dietari de mossèn Francesc March, jurat de 
València: "Jurament de Governador, 1604. En dit any jura lo loctinent de Gobernador, D. Joan de 
Vilaragut y havent volgut prestar el jurament agenollat sobre un coixi de brocat que estaba y posat en 
les grades del altar major de la Seu, pujaren los dos Sindichs de la Ciutat que ren Francisco March y 
Miquel Joan Casanova dalt del altar major ahon estaba dit coixi y el llansa de dalt a baix y entonces los 
escolans lo prengueren y lo desaparegueren: puja el dit Vilaragut y presta el jurament agenollat en terra 
sobre una alfombra que havia, sens coixi". 

2. Lletres de batalla 


Les lletres de batalla que tot seguit edite són extretes del manuscrit 7811 de 
la Biblioteca Nacional de Madrid, amb alguna esmena proposada pel 7809 
d'aquesta mateixa biblioteca". Aquell gruixut còdex conté diverses col-leccions 
de lletres, la major part de les quals han estat editades ja per Riquer en diversos 
treballs referits ací mateix. Tanmateix, de membres de la família Vilaragut, tan 
sols ha estat editada la correspondència canviada durant l'any 1461 entre Joan 
Jeroni de Vilaragut i de Prades i Joan de Vilanova (Riquer 1968: 94-104) i aque- 
lla altra mantinguda el 1418 entre Pero Maça de Liçana i Joan de Vilaragut (Riquer 
1984: 67-90). En la primera, Joan Jeroni de Vilaragut és acusat per Joan de 
Vilanova d'haver raptat la vídua del seu germà Antoni (t 1459). El Vilaragut con- 
firma que ha fet allò que fa un "home que pacíficament creu pendre muller", és a 
dir: estava convençut que li venien de grat, a la vídua, els seus requeriments 
carnals. No obstant això, hi ha una raó que l'exculpa totalment de qualsevol acte 
de força: fa vuit mesos que és a la presó acusat d'haver produit ferides a Joan 
d'Àries. Finalment Vilanova, davant l'evidència, retira la requesta. Quant a la 
segona correspondència, per la importància d'ambdós personatges i pel fet de 
tractar-se d'una mostra del que podria semblar una batalla per adquirir experiència, 
he cregut convenient d'editar-la, introduint-hi algunes petites modificacions de lec- 
tura i de puntuació respecte a l'edició de M. de Riquer. 


2.1 Berenguer de Vilaragut i de Boil contra Eiximèn Pèrez d'Arenós. 


L'any 1379 els jurats de València s'adrecen a Miquel Apiera i Domènec Mas- 
có, missatgers de la ciutat de València davant el rei, en els segients termes: 


Segons creem, sapiats aquests dos cavallers, mossèn Berenguer de 
Vilaragut e mossèn n'Eximèn Pérez d'Arenós, no han finat res de lurs affers 
en bé ne aquells estan huy en bon estament,car lo senyor rey no ha proveit, 
segons mester fóra, a cascun d'ells e a la terra, ans, segons sentim, cascuna 


31. Vegeu la descripció d'ambdós manuscrits a J. Domínguez Bordona, Católogo de los manuscri- 
tos catalanes de la Biblioteca Nacional, Madrid, Blass S.A. tipogràfica, 1931, pp.62-65. L'autor afirma 
que el 7809 és còpia del 7811, cosa que no és totalment certa. 

F.Almarche (1919:18-21) parla d'un manuscrit conservat a l'arxiu del convent dominicà de València, 
en el qual, després de material divers que F.Diago havia d'aprofitar als seus Anales, comença una relació 
de "desafíos de nobles valencianos", entre els quals figura aquell que mantingueren Berenguer de 
Vilaragut i Pero Pardo de la Casta el 1407. No he sabut trobar aquest còdex a l'exhaustiva descripció que 
A.Robles (1984) fa dels manuscrits que actualment s'hi conserven. 


Da 

part de les qui són ací fan secretament aquest ajust que poden e saben, en 
manera que si la misericòrdia de Déu no y dóna la endreça que.s pertany, 
ací.s seguirà, ço que Déus no permeta, irreparable escàndel (...). Per tal la 
vostra pregam que façats ab lo senyor rey, que proveesca en aquests affers, 
ço és que man a nosaltres ensemps ab lo governador que giten aquesta gent 
de València e de son terme (Carreres 1930b: 17-18: n'esmene la puntuació). 


Efectivament, sabem que abans d'aquesta data Berenguer de Vilaragut i els 
seus germans formaren bàndol contra Ramon de Riusec, Eximèn Pérez i els 
Centelles, i que llurs rivalitats foren tancades teòricament per una treva imposada 
per Mata d'Armanyac el 1377. Dic teòricament perquè pocs mesos després, 
concretament el 22 de juny de 1379, se celebrà a Barcelona un fet d'armes entre 
Berenguer de Vilaragut i Eiximèn Pérez-Ramon de Riusec, que acabà amb la 
retractació del primer, que per això mateix fou obligat a pagar "les messions e 
despeses fetes per occasió de la batalla" (Riquer 1963: 109). Tot el procés, des 
del trencament de treves fins a la resolució final, ens és pervingut en un document 
(ACA, Cancelleria, Reg. 1452, f. Olss) publicat per Coroleu (1877: 109-115) i 
novament editat per Costa (19770: 546-554, amb nombrosa documentació, a la qual 
cal remetre. Seguesc, amb petites esmenes de puntuació, aquesta edició), i que 
ara convé extractar. El document relata els fets a partir del mes de març de 1378: 


In Christi nomine. Noverint universi quod ex quibusdam sequentibus 
causis, facto precepto pro parte nobilis Olfi de Proxida militis, gubernatoris 
regni Valencie, nobilibus Exemino Petri de Arenosio militi et Raymundo de 
Rivosicco domicello, ac Berengario de Villariacuto militi, ut civitatem 
Valencie in qua tunc erant suum inibi domicilio fovendo exirent, ne ad arma 
possent causa aliqua prosilire propter contensionem aliquam tunc inter eos, 
videlicet inter dictos Eximinum Petri et Raymundum de Rivosicco ex parte 
una, et dictum Berengarium de Villariacuto ex altera secutam cum pax per- 
petua et tregua esset inter eos, sacramentis et homagiis ac pecuniariis penis 
vallata, prout de dicta pace in processu belli, de quo inferius expressa 
habetur mencio facta extitit plena fides. 


La pau es trencà perquè es trobaren ambdues parts i conflictus secutus inter 
partes predictas in qua fuerunt secuta vulnera. Davant OIf de Pròixida, Berenguer 
de Vilaragut explicà el seu punt de vista, que no fou compartit pels altres dos 
implicats. Per tal d'evitar un reptament, el rei, des de Barcelona, féu venir els 
procuradors dels bàndols enfrontats. El Vilaragut, però, hi mantingué la seua 
posició inicial. El seu procurador, Huguet de Cervelló hi llegí aquesta carta: 

Molt alt príncep: Devant vostra gran senyoria dich jo, Berenguer de 
Vilaragut, humil sotmès vostre, segons que ja en regne de València havia 
dit devant vostre governador e he posat en una scriptura devant lo justícia 
de la ciutat de València, que mossèn Exemèn Pérez de Arenós e en Ramon 
de Riusech, estant jo ab ells en pau e en treva, m'an trencada la dita pau e 
treva, per ço com ab moltes companyes d'armes (el de cavall són venguts 
en la plaça devant mon alberch ed han combatut lo dit meu alberch, lo qual 
és situat en la ciutat de València. Per la qual cosa dich que.m han trencada 
la dita pau e treva alment et falsa com a trajdors, e que lur fe ne val menys. 
E açò són apparellat fer-los-ho dir en camp clos, per batalla cors a cors, e 
de present fermar devant vostra altea ab penyores de CCCC morabatins". 
Per què supplich a la vostra senyoria que les dites coses vullats notificar 
als dits mossèn Exemèn Pérez e en Ramon de Riusech, e lo dit reptament 
benignament acceptar. 


De la mateixa manera, el procurador d'Arenós i Riusec manté que els seus 
representats no han trencat cap treva, i per això nega l'acusació de Berenguer de 
Vilaragut. 


Dich jo, Ramon Sa Morera, procurador dels dits nobles n'Axemèn Pérez 
e en Ramon, que, salva la altea de vós senyor, lo dit Berenguer ment alment 
e falsa. E.m offir en lo dit nom et só prest e apparellat de sostenir e escondir 
la fe dels dits nobles principals meus per via de batalla, e ferm e offir les 
penyores tinents qui ja són presents ací en vostre palau. 


Com que es mantenen les diferències, el rei concedeix a les dues parts uns 
pocs dies més perquè puguen corroborar o canviar llur testimoniatge. Però Arenós 
i Riusec tornen a declarar que ells no han trencat la treva. A partir d'aleshores 
comença el llarg procés que mena a la batalla final, que, com es preveia per als 
casos de trencament de treves, havia de tenir com a jutge el mateix rei. 

L'1 d'octubre de 1378 Bartomeu Sirvent fa públic el segiient document: 


Nos Petrus, Dei gractia rex Aragonum, etc. Visis processibus, 
instrumentis et aliis scripturis agitatis, tam coram gerentivices vices 
gubernatoris in regno Valencie quam coram iusticia in criminali dicte 
civitatis, et etiam coram nobis inter Berengarium de Villariacuto reptatorem 


32. El Libellus de bataila facienda ja concreta la quantitat de 400 morabatins com a penyora normal 
en el cas d'un trencament de treves (Bohigas 1947:80). Sobre aquestes questions, interessa consultar 
encara el treball de Valls i Taberner (1929), 

ex una parte et dictos Eximinum Petri et Raymundum de Rivosieco reptatos 
ex altera, attentisque aliis per nos attendendis, pronunciamus et declaramus 
ac etiam iudicamus pugnam, duellum et batalliam inter ipsas partes petitam 
fieri et concessam ac concordatam coram nobis posse et debere fieri, ut Dei 
iudicio de veritate cause, propter quam dictum reptamentum est factum per 
dictum Berengarium, valeat apparere quod bellum habeat fieri primo per 
dictos Berengarium et Eximinum Petri, et, casu quo obtineret dictus 
Berengarius, secundario habeat fieri per ipsum Berengarium et dictum 
Raymundum in loco et campo et tempore qui per nos fuerint assignati. 


La batalla s'ajorna, per malaltia de Berenguer de Vilaragut, del dia 15 de 
novembre de 1378 al 22 de juny del 1379, dimecres, després d'una missa presidi- 
da pel rei. El final de tota aquesta contesa ens és conegut a través d'una cèdula 
llegida per notari dilluns 27 de juny i ratificada per Berenguer de Vilaragut: 


Mon senyor: Lo jorn que fo dimecres e ir disapte prop passats que.n 
Eximèn Pérez d'Arenós e yo érem en lo camp, per algunes raons que foren 
entre nosaltres, jo percebí que verament ell ne.n Ramon de Riusech no.m 
havien trencada la pau e treva da que jo los havia reptats. Per què a 
descàrrech de ma consciència, no volent proseguir pus avant la batalla per 
vós, senyor, jutjada, desrepte ell e lo dit Ramon de Riusech e revoch los 
reptaments per mi fets devant vós, el governador e justícia de València, con- 
tra los dits n'Axemèn Pérez e en Ramon de Riusech e paraules contra ells e 
lur fe per mi dites, e.ls tench per bons e per leyals. 


Una vegada resolt el cas de manera tan sorprenent -s'havia adonat de l'errada 
que havia comès després de dos dies de lluital- Berenguer fou obligat a pagar les 
despeses que la batalla havia produit. Però sembla que s'oblidà de l'afer, per la 
qual cosa el rei, a instància de Riusec, publicà: 


Dominus rex. Ad requisicionem dicti Raymundi de Rivosico 
condempnavit dictum Berengarium de Villariacuto absentem, citatum ad 
audiendam condempnacionem presentem et contumacem, in expensis factis 
per dictum Raymundum racione dicti reptamenti et adiudicacionis belli, ad 
quantitatem in processu inde actitato expressam et declaratam. 


Per aquest document, que dóna fi al procés exhumat per Coroleu i Costa, i 
per les paraules dels jurats de la ciutat de València, hem de suposar que les 
hostilitats entre les dues faccions prosseguiren durant bastant de temps. 
Efectivament: l'any 1412 els Centelles es comprometeren a guardar pau durant 

cent-un anys amb els Vilaragut, senyal evident que les lluites entre bàndols 
persistiren després de 1379, data de la batalla entre Berenguer de Vilaragut i 
Arenós. 

Amb totes aquestes dades al nostre abast, podrem entendre dos "libells de ba- 
talla de fe" de Berenguer de Vilaragut inclosos en el manuscrit 7811 de la Biblio- 
teca Nacional. Encara que no hi aporten res de nou, completen d'alguna manera 
la documentació sobre l'afer. 


/f.93v/ Libell de batalla de fe" presentat per lo molt noble mossèn 
Berenguer de Vilaragut a la majestat del senyor rey contra lo molt noble 
mossèn Eximèn Pérez d'Arenós. 


Molt alt príncep e senyor: 

Davant vostra gran senyoria dich yo, Berenguer de Vilaragut, que 
mossèn Eximèn Pérez d'Arenós, stant ab mi en pau e en treva,és vengut ab 
moltes companyes de armes e de cavall en la plaça, davant casa mia. E per 
ço que s'i és fet, m'à trenquades les treves, en què sa fe ne vall menys. E açò 
són aparellat de defendre-lo-y per batalla en cos a cos, de present fermar 
davant la vostra altea ab" penyores de CCCC morabatins. Per què soplich 
vostra senyoria que les dites coses vullats denunciar e notifficar al dit Ximèn 
Pérez d'Arenós. 


Segon libell de batalla de ffe de la tenor del desús dit presentat per lo 
dit mossèn Berenguer a la prefata majestat contra lo dit mossèn Eximèn 
Pérez, ab lo qual lo dit senyor los tench la plaça segura de batalla de ffe. 


Molt alt príncep e senyor: 

Davant vostra gran senyoria dich yo, Berenguer de Vilaragut, humil 
sotsmès vostre, segons que ja en regne de València havia dit davant vostre 
governador e possat en huna scriptura davant lo justícia de la ciutat /f.94r/ 
de València, que mossèn Eximèn Pérez d'Arenós e en Ramon de Riusech, 
stant yo ab ells en pau hi en treva, m'an trencada la dita pau e treva, e per 
ço com ab moltes companyes d'armes de cavall són venguts en la plaça 
davant mon alberch e han combatut lo dit mon alberch, lo qual sta situat en 
la ciutat de València. Per la qual cosa dich que m'an trencada la dita pau e 


33. Després de fe, fe ratll. 
34. Davant ab, a ratll. 
35. Després de /fe, fe ratll. 

treva altment " e falsa com a trajdors, e que lur fe ne val meys. E asò són 
aparellat fer-los-ho dir en camp clos per batalla cos a cos, de present fermar 
davant vostra altea ab penyores de CCCC morabatins. Per què supplich a 
la vostra senyoria que les dites coses vullats" notifficar als dits mossèn 
Eximèn Pérez e a Ramon de Riussech, lo dit reptament benignement acceptar. 


2.2 Joan i Berenguer de Vilaragut contra Pero Pardo de la Casta. 


Diago (1946: 109) relata així els fets fonamentals de l'afer: "Desafianse por 
cartas mossén Berenguer de Villaragut y mossén Pedro Pardo de la Casta sobre la 
antigiiedad de sus linages, qual de los dos era més antiguo, y para el negocio, en 
que van los dos a combatirse a la vega de Fortunas, cerca de Requena, dentro de 
Castilla, ya estavan ambos en el campo armados de todas armas, cada qual en su 
tienda, y en 22 de setiembre de 1407 llegaron allí don Jayme de Aragón y don 
Guillen Ramon de Moncada, governador del reyno de Valencia, y les dixeron que 
la batalla seria en offensa de Dios y contra el gusto del rey don Martín, su sefior, 
y que levantassen la mano de la batalla y pussiessen sus diferencias en manos del 
mismo don Jayme de Aragón, que él las allanaría y compornía y assí se huvo de 
hazer por no offender a Dios y al rey". Evidentment ací l'autor sols parafraseja 
allò que diuen els documents, i per això sembla desconèixer els motius reals de 
tot el procés. Perquè la causa d'aquesta llarga correspondència —que per extractaré— 
no és altra que una disputa familiar sobre les terres de Corbera i d'Albaida. Com 
sabem, en morir sense descendència els germans Joan i Bernat de Vilaragut i 
Carròs, una part d'aquestes possessions passà per herència a la seua germana 
Carrossa i una altra a Berenguer de Vilaragut i de Boil, que la cedí als seus nebots 
Berenguer i Ramon de Vilaragut i Mercer quan morí (1405). Si pensem que Pero 
Pardo s'havia casat amb Carrossa de Vilaragut després que aquesta havia obtingut 
l'anul-lació del seu matrimoni jovenívol amb Juan Ximénez d'Urrea (l'any 1382), 
no tindrem cap problema a acceptar que al darrere de la suposada defensa de 
l'antiguitat dels llinatges hi ha una lluita d'interessos. La documentació d'arxiu ens 
informa a més que Pardo de la Casta participà ben activament en un bàndol con- 
tra Berenguer de Vilaragut i el seu germà Ramon, fins al punt que hi hagué 
d'intervenir el mateix rei Ferran, pera mantenir la pau a la ciutat de València. 

Tota la qiiestió comença quan el bastard Joan de Vilaragut desafia Pero Par- 
do per tal com aquest sembla que no ha acceptat uns deseiximents. El Vilaragut 
ataca verbalment el seu enemic tot afirmant que el pare s'ha dedicat a feines 


36. Al ms. als meus. 
37. Al ms. ullats. 
38. Vegeu els documents 7,66,100 i 102, reportats per tintó (1979). 

agrícoles, greu insult que s'afegeix al fet que el requeridor no té encara la 
condició de cavaller. 


/f.24v/ Letra de requesta de batalla tramesa per lo noble Johan de 
Vilaragut, bastart, al molt honorable mossèn Pero Pardo de la Casta, 
cavaller. 


En Pere Pardo: 

Segons apar, vós no gosau acceptar los meus deseximents"", donant-hi 
collor per algunes folles paraules per vós dites e respostes als meus dits desi- 
/f.25r/-ximents, donant bé aparès que proceeixen de aquell que les ha dites. 
E deuríets pensar huna hora lo jorn qui sots ne d'on parteix vostre linatge, 
car és notori a tothom"l que vostre pare à cavat, podat, laurat e fet tot hoffici 
de laurador, e de açò ha hòmens en la plana de Burriana huy vius qui.l han 
vist ussar de aquest art. E lla hon vós vullats sostenir lo contrari, yo.m offir 
combatre-us o a peu o a cavall, en la manera per vós elegidora, en tot loch 
a vós e a mi covinent, no contrastant que vós no valgats tant com yo. E 
perquè mils conegats que sens vostra gran vergonya no u puixats refusar, 
yo són prest de fer-me cavaller, puix vós ho sots jatsia no u merescats, per 
complir la dita batalla tots temps que vós vullats acceptar. E yo en fer-vos 
mal e dan": a vós e a vostres valedors axí en béns com en persones só scusat, 
e stich e persever en los dits deseximents per mi a vós tramesos. 

E per totes desús dites rahons vos tramet la present cèdula, sots scrita 
de la mia mà pròpria e sagellada ab mon sagell, partida per A B C. E qui 
mal vol hoir, primer l'à de dir. 

ò Johan de Vilaragut, bastart. 


Evidentment Pardo veu la intervenció de Berenguer al darrere d'aquesta lletra 
primera i única de Joan. Per això, en lletra del 22 de febrer de 1407 (f. 26r) sols 
accepta de combatre amb Berenguer, i encara si persisteix en la seua actitud i sosté 


39. "El 13 de mayo de 1447 Bernat de Vilarig envió un albaràn a (Gómez de) Figueroa desafiàndolo 
porque había dicho a Rodrigo de Rebolledo y a Juan de Villalpando que el valenciano había proferido 
malas palabras sobre ellos. Parece que acusaba a Vilarig de decir que Rebolledo y Villalpando eran vi- 
llanos e hijos de labradores". Vilarig fou assaltat de camí a Granada i, en no poder anar-hi, envià el rei 
d'armes València per a dir que havia estat ferit i que no tenia el camí segur, En no acudir-hi, Figueroa li 
revessà les armes, que sols es posaren dretes quan el Magnànim esbrinà el que havia passat i ho féu pu- 
blicar (Riquer 1967:160-62). 

40. deseximents, amb se sob. 

41. hom a sobre de lomon ratll. 

42. e dan 

falses imputacions. A aquesta segueix la resposta de Berenguer que l'acusa de voler 
defugir la batalla amb Joan (f. 26v). A partir d'aquesta lletra, hi ha referències a 
la intervenció reial en la solució de les bandositats, mesures que afecten 
directament els personatges d'aquesta correspondència. Així, sabem que Pardo 
sofreix un càstig bastant més fort que el seu enemic, que és fora de València, per 
què li diu que "haguera hagut singular plaer que haguéssets servada la manera 
que yo us havia tramès a dir per Aragó, heraut, per tal que en mon arrest 
secretament se hagués pogut provehir, puix per favor de officials vostre arrest se 
mostra que és pus lauger que lo meu" (f. 27r). Sembla que ambdós foren sorpresos 
en una lluita de bàndols. 

Com que Pardo, pel que s'hi veu, persisteix a no acceptar la demanda feta per 
Joan de Vilaragut, Berenguer decideix de fer-li deseiximent (Certifficant-vos que 
passats los deu dies per fur de València ordenats vos damnifficaré, f. 28V), sense 
tenir -o tenint- en compte la difícil situació en què es troba el possible damnificat. 
Lògicament Pardo contesta que no pot rebatre les paraules de Berenguer fins que 
no s'acabe l'arrest, cosa que no trigarà massa a succeir. Efectivament, pocs dies 
després trobem Pero Pardo entre els elegits per a posar fi a les bandositats, segons 
comenta Berenguer de Vilaragut: 


/f.34r/ Resposta de mossèn Berenguer de Vilaragut a la V." letra de 
mossèn Pero Pardo. 


Mossèn Pero Pardo: 

Segons novellament he sabut, lo senyor rey, volent metre en bon stament 
lo regne, par que fa algunes promissions ab los XXIIII elets per la cort, en- 
tre los quals sots vós, per los quals entenen possar remey /f. 34v/ a les 
bandositats e senyaladament al debat que.s spera ésser entre vós e mi. De 
què só molt maravellat de vós, e no sens causa, com volets entendre ne cabre 
en tracte de concòrdia que sia de vós a mi sabent" com som en guatje de 
batalla e en guerra uberta. E fóra'ns molt millor o pus honorable cerquar 
manera de dur prestament"" nostra batalla e guerra a fi, que de tracte de 
amistat. Per què us prech e us requer per gentilea que en neguna manera no 
capiats ne donets asentiment ne loch personalment ne procurador que.l dit 
fet vinga a fi, ans donets obra ab acabament del contrari -car sens vostra 
concòrdia e volentat lo dit fet no pot venir a acabament, segons vós no u 
ignorats-, havent-vos-hi en tal manera que ço que haveu ja tant publicat no 


43. Segueix vos ratll. 
44. Segueix a fi ratllat. 

romanga sens algun senyal de memòria. E.n açò farets grantment vostra 
honor, e del contrari seríets notat de culpa. 

E per ço que ab alguna color no puixats de açò ignorància al:legar, 
tramet-vos la present letra sots scrita de la mia mà e sagellada ab lo sagell 
de mes armes, feta en València a dos de abril del any mil CCCCVII, requerint 
lo notari que aquella legirà que de" la presentació me faça carta pública. 

Berenguer de Vilaragut. 


Pero Pardo declara que no importa el seu nou càrrec, imposat per desig del 
rei, i que podran, si ho volen,"venir a concòrdia". En una lletra datada el 15 de 
setembre de 1407 Berenguer de Vilaragut li proposa com a escenari de la batalla 
la Vega de Fortunes, prop de Requena, en la frontera de Castella (f. 37r). Pardo 
no triga a contestar afirmativament, tot demanant les usuals garanties. La 
correspondència segueix amb qiiestions formals i de procuració, per les quals 
sabem que definitivament la batalla havia de fer-se dijous 22 de setembre del 1407. 

Arribat el dia assenyalat, i en la mateixa Vega de Fortunes, Jaume d'Aragó i 
Guillem Ramon de Montcada dissuadiren els contendents de fer la batalla i els 
persuadiren de signar la pau. Per a aquell que la trenqués preveieren pena de "los 
dichos diez mil florines e otrosí so pena de baría e de trahición, és a saber, baría 
segunt costumbre de Cataluya e de trahición segunt fuero de Aragón". Coneixem 
tots aquests detalls gràcies a una carta pública (f. 49 v. i ss) redactada en 
contestació a una altra promoguda per Pero Pardo on s'afirmava que Berenguer 
de Vilaragut no s'havia presentat a la batalla. 

Fins ací sembla que el problema s'havia resolt favorablement per a totes dues 
parts. Tanmateix l'11 d'abril de 1408 Pero Pardo de la Casta tramet una lletra a 
Berenguer de Vilaragut on es conté, resumit, tot allò que fins ací he comentat i 
on s'afirma que aquest no ha tingut el lloc segur —perquè ha èridat Jaume d'Urgell 
a fi que la batalla no tingués el final bregós que hom esperava— i que per això 
mateix n'ha incomplert les condicions, per tots aquests motius el repta a una nova 
batalla, abans de difamar-lo públicament (f.52v.-54v). Berenguer contesta que no 
tenia cap necessitat de donar assegurances per tal com el camp era prou segur, i 
que si Pero Pardo vol venir a batalla ha d'ésser en un altre lloc que la Vega de 
Fortunes, pera no incomplir la promesa feta davant Jaume d'Aragó i Guillem 
Ramon de Montcada (54v-56v). En la segiient lletra de Berenguer de Vilaragut 
trobem declarades les condicions segons les quals signà aquell primer pacte, 
aquelles que realment ens informen de les vertaderes intencions de tot aquest afer, 
que ja he apuntat més amunt: 


45. de sob. 


LLETRES DE BATALLA DELS VILARAGUT 93 


E per los dits don Jayme e governador me foren offerts alguns pactes, 
qui foren los segiients: Primerament, que vós jamés no entrevendríeu en pro- 
curar na Carroça ne seríeu en loch hon ella fos per parlar ne tractar de 
neguns fets ab ella. Tercerament (sic/, si per vostres treballs ella us volia 
remunerar, que no us pogués dar ne vós acceptar, ni res de vostra natura, 
part de les baronies de Albayda ne de Corbera ne neguna altra cosa que sent 
ses mans. Si per los dits treballs la dita na Carroça volia haver algun sguart 
ves vós, que aquell vos hagués a dar o pagar en dinés o en altra manera. E 
per ço que les dites coses haguessen major fermetat, foren fermats capítols 
per /f. 60r/ mossèn Ramon, mon frare, scrits de la sua mà, los quals capítols 
liurà al dit don Jayme. E per lo damunt dit don Jayme fou fet sagrament e 
homenatge a mossèn Ramon, mon frare, que dins huyt jorns aprés fóssem 
tornats en València faria tenir e complir los dits capítols a vós, com ja lo 
dit don Jayme segons sa relació fos segur de nós ab sagrament e homenatge 
prestat per nós" a ell. Enaprés fetes les damunt dites coses per lo dit don 
Jayme e governador, me fon dit e affermat que vós havíets mès lo fet de la 
batalla e qualsevol debats que entre mi e vós fossen en poder del dit don 
Jayme. 


Evidentment Berenguer de Vilaragut volia evitar que Pero Pardo participés 
directament en la disputa per les terres d'Albaida i Corbera, i més encara que 
Carrossa li'n transferís una part Sota pretext de pagament o gratificació, ço que 
significava un canvi de possessió i un augment considerable de la complexitat del 
plet familiar. 

Continua la lletra, on Berenguer acusa l'enemic de parlar massa i actuar poc, 
acusació usual en aquest tipus de relació epistolar i que ací concretament és for- 
mulada d'aquesta manera: "e pensats en hun eximpli que.s diu entre cavallers 
entenents en honor: que més dura vergonya que no fa pahor" (f. 60v). Finalment 
el cita per combatre novament a la Vega de Fortunes l'11 de juny (f. 61r), oblidant 
ara la promesa feta davant Jaume d'Urgell i el governador de València. 

Tot seguit Pero Pardo fa una Resposta ab acte de notari on, entre d'altres co- 
ses, diu: "en València, a gran instància del dit senyor don Jayme e del dit mossèn 
Berenguer, per lo dit senyor rey o per sa part foren fets manaments al dit mossèn 
Pero Pardo que no entrevengués en los fets de la noble dona madona Carroça ni 
de aquella pogués haver alguna propietat, los quals com a injusts, parlant ab 
reverència del dit senyor rey, foren revocats" (f. 63r). També ens indica que ha 
revessades les armes del Vilaragut perquè no va acceptar de lluitar a la primera 


46. Al ms. vós. 

batalla, la qual cosa, com sabem, no és exacta, ja que ambdós signaren les 
condicions de pau, tot i la carta pública difamatòria de Pardo. Aquest juga, doncs, 
a un doble joc: encara que signa la pau amb Berenguer de Vilaragut, li atribueix 
covardia i el sotmet a la vergonya i ignomínia pública revessant-li les armes. 
Berenguer, però, no li va darrere: en lletra del 9 d'agost de 1408 l'acusa de no 
haver acudit a la Vega per fer la segona batalla, ja sense obstacles, i el requereix 
a mantenir davant el mateix rei totes les injúries dites: 


e per mils aclarir losU vostres fets e meus yo són vengut denant lo senyor 
rey axí com aquell que és mon príncep e senyor e de semblants cassos ell és 
jutge en sos regnes e terres, al qual he supplicat que sia sa mercè que ell 
vos man citar per fer-vos afermar si gosarets ço que per vostra falsa gola és 
estat dit (f. 65v). 


En carta pública de resposta a aquesta anterior, Pero Pardo afirma que 
Berenguer ha anat davant el rei perquè sap que no els permetrà d'arribar a la fi de 
la batalla. Tanmateix promet que personalment explicarà el cas a Martí l'Humà i 
li presentarà les lletres canviades entre tots dos (f.66r.-68r). Al mateix temps que 
ocorre tot açò, Berenguer envia una suplicació on precisa que Pardo ha revessades 
les seues armes i que l'ha injuriat mitjançant notes pintades a les parets dels carrers 
de València, alhora vol defensar-s'hi de qualsevol possible acusació, senyal clar 
que el rei havia posat interès perquè tot l'afer s'acabés per sempre més, tal com 
deduim, a més, per les paraules de Berenguer de Vilaragut: 


E com vós, senyor, e a manament vostre, hajats possats e ordenats límits 
en Regne de València al dit sponent e valedors seus e al dit mossèn Pere e 
sos valedors, e per consegiient en lo dit regne yo, dit suplicant, e lo dit 
mossèn Pere no puixam ésser dins aquell regne en hun loch ensemps,tenints 
e observants los dits límits (f.70r). 


Amb aquesta determinació reial sembla que s'acabaren les diferències entre 
aquests dos cavallers valencians, unes diferències que anaven més enllà de la pura 
rivalitat cavalleresca i que implicaven la possessió i garantia d'unes terres. 

2.3 Joan de Vilaragut contra Pero Maça de Liçana. 

En principi podem creure que Joan de Vilaragut, amb aquesta batalla contra 


el noble cavaller Pero Maça, sols volia adquirir experiència i fama, com tants 


41. Al ms. v (rat.) los. 

d'altres cavallers joves. Al capdavall, és el mateix que pretenia Francí Desvalls 
el 1428, deu anys després, en desafiar Joan de Boixadors (Riquer 1967: 106-109). 
Aquesta finalitat resta clara ja des de les primeres ratlles de la correspondència: 


/f.257r/ Requesta de batalla a tota ultranca tramessa per lo molt noblle 
e magnífich mossèn Johan de Vilaragut al molt noblle baró don Pero Maça 
de Licana. 


Don Pero Maça: 

Creu que vós hajats per notori com no solament entre los gentils hòmens 
hon ha causa alguna, mas encara entre molts altres per sola volentat e delit, 
se són fetes requestes de batalla. E com per vostre treball sia desigós que 
aquell de vós o de mi al qual la fortuna serà favorable puixa haver manera 
de gloriegar-se en lo dan e desonor del altre, per tal yo, Johan de Vilaragut,a 
tota ma requesta, requir de combatre a tota ultrança a vós, dit don Pero 
Maça, mon cors contra lo vostre, sens nenguna altra companyia, segons 
gentils hòmens per semblants requestes han acostumat de combatre's. E són 
content de combatre'm ab vós ab aquelles armes deffensives e offensives que 
vós elegirets, puix sien eguals, les quals hajats a declarar en la primera le- 
tra que.m trametés. E són content que en serquar per haver-me jutge no 
sospitós hajats spay"" de quatre messos comptadors del jorn avant que ma 
requesta haurets acceptada, e lo qual jutge, si haver-lo porets, hajats /f. 
257v/ per vostre poder a fer obligar que nostra batalla lexarà venir a tal fi 
que lo un de vós o de mi hi haja ésser desconfit o mort. E si tal jutge no 
porets haver, yo us offir per altres quatre messos serquar e per mon poder 
trobar consemblant jutge que deman a vós. E si lo jutge ab la dita condició 
no porà ésser trobat e hagut per qualsevulla de vós o de mi (oJ per alguna 
manera no lexarà venir nostra batalla a ffi, que en tal cars ma requesta 
romanga en tal punt en què serà lo jorn que l'aurets acceptada e tro a tant 
que davant altre jutge o en altre loch concordat per vós o per mi la dita 
nostra batalla hajam menada a tal fi que la un de vós o de mi haja de ésser 
desconfit o mort. E si us vendrà bé acceptar e dar fi a ma requesta segons 
dessús és contengut, guardat-vos de ésser arestat o pres, car semblant me 
faré. E de la present letra speraré vostra resposta per spay" de tres jorns, 
la qual hauré per rebuda si la fets donar a mossèn Galvany de Villena. 


48. Al ms. spany. 
49. Al ms. spany. 

E per testimoni de les dites coses, vos tramet la present per Catalunya, 
lo eraut, partida per A B C, sots scrita de mà mia e sagellada ab lo sagell 
de mes armes, feta en València a XX dies de setembre, any mil CCCCXViI. 

Johan de Vilaragut. 


Joan de Vilaragut, fill natural de Nicolau de Vilaragut i de Teresa Àlvarez de 
Haro, ens és conegut pel seu matrimoni secret amb la reina vídua Margarida de 
Prades", motiu que explica perfectament per què les lletres havien d'ésser trameses 
per mitjà de Galvany de Villena, cunyat seu i fill bastard del marquès de Villena. 

Pero Maça de Liçana, que visqué entre 1384 i 1448, fou senyor de Novelda i 
de Moixent i conseller i majordom de Ferran d'Antequera i d'Alfons el Magnànim. 
Lògicament milità en el bàndol dels Centelles, tot i que entre 1408 i 1410 es 
vinculà circumstancialment al partit dels Vilaragut en mantenir una guerra priva- 
da amb Guillem Ramon de Centelles. En morir el rei Martí, però, suspengueren 
llurs rivalitats i s'uniren novament per defensar els drets del d'Antequera (Riquer 
1984: 53). Si pensem que, llevat d'un breu lapse de temps, Pero Maça mantingué 
unes estretes relacions amb els Centelles, sembla una mica contradictori que un 
membre de la família Vilaragut vulga "per sola volentat e delit" lluitar amb ell. 
L'assumpte es simplifica moltíssim quan descobrim que sis anys abans, el 1412, 
els Centelles havien jurat treves "a cent anys i un" amb els Vilaragut. Aleshores 
podem pensar, amb Riquer (1984: 71), que "aquest repte podia amagar antigues 
enemistats". 

Independentment de les causes, Pero Maça sí que acceptà els requeriments de 
Joan de Vilaragut. 


Resposta de don Pero Maca a la requesta de mossèn Johan de Vilaragut. 


Mossèn Johan de Vilaragut: 

Yo, Pero Maça, he rebut una vostra letra per Catalunya, lo eraut, parti- 
da per A B C, sagellada ab sagell de vostres armes e sots scrita de vostra 
mà, del tenor segiient: "Don Pero Maça. Creu que vós hajats per notori etc." 
(incertada alà damunt). A la qual vos responch que en nom de Aquell qui 
és vencedor de les batalles e de Nostra Dona e del benaventurat sent Jordi, 
accepte /f. 258r/ vostra requesta, e devís que la dita batalla se faça a cavall, 
lo cavall armat de lorigues e perpuntes e destera, sens daga ni spasa ne al- 
guna altra maestria, ab cella de cosser, sens ales, borreus, cadenes, baldes 


50. No hem de confondre aquest Joan de Vilaragut amb aquell altre bastard fill de Joan de Vilaragut 
i de Romaní que requestà Pardo de la Casta el 1407 i que es casà amb Agnès, com he comentat més amunt 
(CF. GEC 1989:166). 

ne altres maestries, los streps ligats o desligats, cascú a sa voluntat. Cascú 
de nós haja ésser armat de çabatons, arnès de cama e de cuxa acostumat de 
portar en guerra de seguir, bragues de malla, gipó comú e no fort, sens 
maestria alguna, plates o cuyraces ab rest e ab falda de malla de mig palm, 
les quals no puxen pesar de XXV lliures ensús, gossets de malla, 
guardabrassos sens ala, dues ragoles de un palm de larch e mig d'ample, 
amanbrassos ab gossets, acostumats de portar en guerra, sens vayrescuts ne 
altra maestria, mayopes o guantelets sens daga, rahor, pues, alenes"i ni 
maestria alguna, sinó tals com se acostumen portar en guerra, gorgera de 
ferro ab sa ffranga de mala acostumada, baruer redó, ab tres dits d'orla, ab 
galteres de mala. Lança de XII palms d'asta e palm e mig de fferro, de la 
gruxa que cascú volrà, ab son rest de cuyro, sens pus, segons en gerraY és 
acostumat portar, dues spases, una de V palms de ferre e un palm e mig de 
mantí, l'altra de tres palms de ferre e un palm de mantí, ab sos poms e 
cueres" acostumades: una daga de un palm e mig de ferre ab son mànech 
de fust, de un palm. Les quals armes axí offensives com deffensives sien sens 
roda, vayrescut e sens maestria alguna, sinó en la forma dessús divisada. 

E són prest treballar en sercar de tot mon poder, dins los quatre messos, 
en haver lo jutge,christià o moro, a vós rahonablament no sospitós en la 
forma per vós demanada. E en cars que dins lo dit temps yo no pogués trobar 
lo dit jutge ab la condició en vostra letra contenguda, a mi plau reste a vostre 
càrrech dins altres quatre messos de haver lo dit jutge ab la dita condició, 
offerint-me seguir-vos davant aquell puix no.m sia sospitós rahonablament. 
E no-res-menys són content que si era cars que per mi o /f. 258v/ per vós lo 
dit jutge per vós demanat no podia ésser trobat dins lo dit temps o, atrobat, 
no lexava venir la dita nostra batalla a fi, en tal manera que la hun de nós 
romanga mort o desconfit, que vós e yo romangam sí e segons en letra vostra 
és contengut. E per ço com vós e yo som concordes de la dita batalla, de 
continent m'i partesch per metre en execució vostra voluntària requesta, per 
què d'ací avant no sperets que yo ni altri per mi prenguéssem"" letra o 
resposta vostra alguna, com d'ací avant los fets degen procehir a les 
paraules". 


51. alenes int. 

52. en gerra int. Llegir "guerra". 

53. Llegiu "crueres, croeres", creuera de l'espasa. 

54. prenguéssem: pretenguéssem, amb te esborrat. 

55. Aquestes referències a la lletra són bastant usuals en la correspondència cavalleresca, i sembla 





que n'hem de buscar l'explicació en la divisió de la societat medieval més genuina en els tres coneguts 
ordes. Així, el 1472 Lluís Cornell diu a Galceran de Besora: "offerint a vós al sacrifici, yo.l he acceptat 
e aquesta és la força qui.l m'à fet pendre, e.l tench e tindré a gran vergonya vostra fins tant gascú ésser 

E en testimoni de les dites coses, tramet-vos la present per València, lo 
eraut, partida per A B C, sagellada ab lo sagell de mes armes e sots scrita 
de la mia mà, en València a XXII de setembre, any mil CCCCXVII. 

Pero Maça. 


Evidentment Joan de Vilaragut s'adona que la lluita a cavall i amb les armes 
que divisa Pero Maça no correspon a les característiques d'aquella que ell ha 
proposat, ço és una batalla a mort, i li ho fa saber en la seua segona lletra. 


IL: letra de mossèn Johan de Vilaragut a don Pero Maça. 


Don Pero Maça: 

Yo, Johan de Vilaragut, he rebuda vostra letra partida per A B C, 
sagellada ab sagell de vostres armes e sots scrita de vostra mà, dada a XXII 
dies dels presents mes e any, la qual és responsiva a una letra que yo us he 
feta, per la qual vos he request de combatre a tota ultranca,segons per la 
manera contenguda en ma dita letra a la qual me reffir. E per vostra dita 
letra, com a cavaller molt liberalment e sens alguna condició, havets 
acceptada ma dita requesta, de què sap Déu que he hagut he é singular 
plaer. Però /f. 259r/ són fort maravellat perquè havets divisat que façam la 
batalla a cavall e com havets divisat altres armes de aquelles que gentils 
hòmens han acostumat de portar en jornada de semblants requestes. E si 
haguésets volgut ben mirar haguérets trobat que tal dret vós no havets, com 
en ma dita letra,entre les altres coses, hi són les paraules segiients: "Per tal 
yo, Johan de Vilaragut, a tota ma requesta requir de combatre a tota ultrança 
a vós, dit don Pero Maça, mon cors contra lo vostre, sens nenguna altra 
companyia, segons gentils hòmens per semblants requestes han acostumat de 
combatre's", e vós volets e prenets" per companyia un fill de una egua, ço 
que no havets pogut fer ni pens que passe sens nota, com tall batalla no ab 
força stranya mes ab giny e sforç vostre e meu la devem portar a ffi. E 
divisades part de les armes deffensives tals que en semblant batalla no són 
acostumades", perquè no ignorets ma intenció, vos certiffich que si tal jutge 


ab les armes en les mans davant jutge ab mi, hon coneixereu que és altra la cuysor del ferro que.l pintar 
de la ploma en lo paper, e la paor que teniu vós fa estar en vostra pertinàcia dient vós ésser deffenedor, 
lo que no sou, e les armes voldríeu fossen paper e tinta" (Faraudo 1936:28). Aquest rebuig aparent s'extén 
també a les feines del camp o a les manuals. 

56. he é int. 

57. prenets, amb t int. 

58. acostumades repetit i el darrer ratll. 

com me havets offert porets haver, ab la ajuda de Déu yo seré denant ell, 
però enaxí que yo hi comparré ab armes deffensives tals com se han 
acostumat de portar en batalla empresa per semblant requesta e ab talsY 
armes offensives com vós havets divisades, e seré aparellat de combatre'm 
ab vós mon cors contra lo vostre a peu, com tal sia lo costum en semblants 
requestes. Però per tolrre tota manera de dilacions, ultra açò hi seré 
aparellat en la manera que vós havets divisat, sotsmetent mon dret a juhí 
del jutge. E si declararà que la batalla facam a peu e ab les armes 
acostumades, segons crech que sia de mon dret, és ma intenció de seguir son 
jutgament, e si jutgarà facam la batalla segons vós havets divisat, yo seré 
aparellat. 
E per testimoni de les dites coses, vos tramet la present", partida per 
A B C,sots scrita de mà mia, sagellada ab sagell"i de mes armes, feta en 
València a XXV dies de setembre, any mil CCCCXVIII, certifficant-vos que 
si algú no haurà poder de rebre la present letra, que" per ma part ne seran 
fets los enantaments necessaris per conservació de mon dret. 
Johan de Vilaragut. 


Per bé que durant el mes de novembre de 1418 Pero Maça treia de València 
diversos materials que podem considerar "bel-licosos", res no sabem de la fi de la 
batalla, ni si realment n'hi hagué (Riquer 1984: 90). 


2.4 Galceran de Vilanova defén Jaume de Vilaragut. 


Com hem vist en la correspondència entre Joan de Vilaragut i Pero Pardo de 
la Casta, i com veurem després als deseiximents fets per Ramon de Vilaragut con- 
tra Joan de Monpalau, era bastant usual entre els cavallers del segle XV injuriar- 
se públicament i, cosa més greu per a l'honor cavalleresc, acusar algú de traidor. 
Així, per exemple, el 1427 Ramon de Peguera acusà Antic i Guillem Almugàver 
d'haver "dites algunes paraules difamatòries tocant a ma honor", i el 1434 Pere 
Daviu, de Xàtiva, reptà Ausiàs Rotlà, de Moixent, perquè "hir matí, en l'església 


de Santa Clara, a requesta vostra passaren algunes paraules entre vós e mi" (Riquer. 


1990: 46 i 48). El 1424 Mendoza, senyor d'Almazún i guardamajor del rei de 
Castella, reptà Pero Maça de Liçana perquè aquest havia dit que, a Nàpols, 
Mendoza havia malparlat del rei Alfons (Riquer 1983: 593). 


59. tals: tal. 

60. Segueix per ap ratll. 
61. sagell: so sagell. 

62. que:per què, 

En el cas que ens ocupa, Galceran de Vilanova i Pere Escorna, cavaller de 
l'orde de Montesa, es canvien lletres de batalla perquè aquest darrer havia dit 
davant testimonis que Jaume de Vilaragut era un traidor. Aquest Vilaragut, que 
ací és tractat com a cosí germà de Galceran de Vilanova, és certament Jaume de 
Vilaragut i de Vilanova, fill de Ramon de Vilaragut i Mercer i de Felipa Vilanova, 
que sembla que no hem de confondre amb Jaume de Vilaragut i Mercer, l'amic de 
Joanot Martorell que combaté al setge de Rodes. Dic que sembla atenent a allò 
que trobem a l'article Vilaragut de la GEC, signat per M. Mercè Costa, la qual 
prefereix definir aquesta relació amical amb l'oncle i no amb el nebot, perquè 
pensa que Jaume de Vilaragut i de Vilanova, considerat primogènit de Ramon i 
per tant hereu, degué morir bastant abans de 1446, data de la mort del seu germà 
Antoni, ja documentat anys enrere com a senyor d'Olocau i de Dosaigiies, és a dir 
com a posseidor de l'herència paterna. Tanmateix, segons la documentació que 
posseim (ARV, Justícia Civil 2520) i que més amunt he comentat, l'any 1424 les 
autoritats s'adrecen a Antoni de Vilaragut i de Vilanova per tal que pague als 
monestirs de Santa Clara i de Sant Francesc diverses quantitats a aquests 
assignades pels testaments del seu pare i del seu avi, la qual cosa m'indueix a 
pensar que seria Antoni el fill gran de Ramon. Per tant, doncs, Jaume de Vilaragut 
i de Vilanova té moltíssimes possibilitats d'ésser l'amic i informador de Martorell, 
més encara si considerem que al setge de Rodes el seu oncle tindria una edat con- 
siderable. 

D'altra banda, potser cal relacionar el Pere Escorna d'aquesta correspondència 
cavalleresca que ara comente amb aquell Ramon Escorna, home de paratge, que 
fou decapitat per conservador de la Unió i per traidor, segons sentència donada 
pel rei en entrar a València (Diago 1946: 108), i amb Bernat Escorna, cavaller, 
que el 1414 fou elegit justícia civil (Carreres 1930: 450). De Pere Escorna, sols 
he pogut trobar la relació que fa de la seua mort el Dietari del capellà d'Alfons el 
Magnànim, en l'any 1463: "Dimecres, a XX de abril, frare Scorna, cavaler de 
Muntesa, féu gran presa de gent e bèstias de Tortosa, e ach gran honor, e vench 
Albocàcer, que tenien los castellans, donant combat al castel. Fonch ferit lo dit 
mossèn Escorna en la cama, de pedra de bombarda, al tercer dia fonch mort" 
(Sanchis Sivera 1932: 322). 

Un cop presentats tots els personatges, podem centrar-nos ja en la 
correspondència canviada entre Escorna i Vilanova. En una primera lletra Pere 
Escorna afirma que Galceran de Vilanova ha volgut "haver questió" amb ell davant 
testimoni. 


/f.82v/Albarà tramès per lo molt magnífich relegiós fjrare Pere Scorna, 
cavaller del orde de Muntesa e de sent Jordi, al molt noble mossèn Galceran 
de Vilanova. 

Mossèn Vilanova: 

Adés, ans de dinar, present Centelles e vostre cosín germà, mostràs voler 
qiiestió ab mi. Per què conegau que, puix la cosa ve a nostra requesta, yo 
us ne complauré, vostra voluntat, exín ab les armes e en lo loch que mils 
vos venrrà. E féu-me hun albarà, que yo.mS fiaré tant de vós, que de fet seré 
hon vós me scriureu, e de fet haja vostra resposta. Scrita de ma mà a XVI de 
abril. 

frare Pere Scorna 


La resposta de Vilanova és del tot aclaridora: qui ha volgut començar la 
questió no ha estat ell, sinó Escorna, que ha injuriat davant testimonis el seu cosí 
Jaume de Vilaragut. Aquesta discussió, que pot semblar inútil, té la seua 
transcendència, ja que serveix per a determinar qui ha estat l'ofenedor i, per tant, 
qui ha de divisar les armes en una hipotètica batalla. 


/f. 82v/ Resposta de mossèn Galceran de Vilanova al albarà de ffrare 
Scorna. 


Ffrare Scorna: 

Vostra letra he rebut, a què us responch la voluntat que dieu mostre de 
haver qiiestió o debat fon vostra, que present Centelles e mon cosín germà 
digués que mossèn Jaume de Vilaragut, cosín germà meu, era stat cridat per 
València per trajdor. A què us torn a dir lo que diguí: que si vós gosau dir 
que lo dit mossèn Jaume sia stat cridat per trajdor, vos dich que mentiu vós 
e tot hom que tals paraules dirà. E l'altre que en vostra letra dieu, de haver 
qiiestió ab vós, vos dich que us tinch per amich, que si la y hagués" haver 
aguda, no m'o sperara ara. Scrita de ma mà a XVI de abril any mil 
CCCCXXXXIII. 

Galceran de Vilanova 


Com en tants d'altres afers cavallerescos, també ací trobem agressions verbals. 
Justament el 2 de maig Vilanova ataca Escorna amb aquestes dures paraules: "si 
vós gosau dir que vós no hajau mentit en dir lo dit mossèn Jaume fos stat cridat 
per traydor, açò só prest sostenir-vos lo contrari. Mas vós ara bravejau sabent per 
los de vostre consell que no podeu venir a batalla, per Ço com sou d'orde, los quals 
per fer-vos-ne plaer, vent vostre poch ànimo, vos n'an avisar, alguns dels quals 


63. yo.m: yo.n. 
64. Després de hagués, volguda ratllat. 

ho han dit als qui consellen a mi" (f. 84v). Efectivament, potser Escorna es valgués 
de la seua vinculació a l'orde militar per a bravejar amb total impunitat, o potser 
no. El cas és que finalment assegurà que allò que havia dit de Jaume de Vilaragut 
no era opinió pròpia, sinó que ho havia oit dir, tot i això, es reafirmava en la seua 
posició i es comprometia a defensar-la en batalla, malgrat els impediments de 
l'orde. D'aquesta manera acaba la correspondència. 


2.5 Deseiximents de Ramon de Vilaragut. 


L'any 1445 Ramon de Vilaragut i Pardo de la Casta es desix de Joan de 
Monpalau, personatge conegut per haver estat el destinatari d'aquelles famoses 
lletres de batalla de Joanot Martorell, un afer que curiosament havia acabat uns 
mesos abans que aquest altre que ara ens ocupa, amb l'ordre de pagament de quatre 
mil florins a Damiata Martorell (Riquer 1983:633-38). Les causes reals d'aquest 
present deseiximent són, però, ben diferents d'aquelles que provocaren la 
correspondència Monpalau-Martorell. Sembla que cal buscar-les en allò que ens 
narra el Dietari del capellà d'Alfons el Magnànim: "En lo dit any (1444), a XXVII 
de octubre, dimarts, vespra de sent Simó e de sent Judes, Vidal de Riusech convidà 
a Daniel Pardo, malorquí, a Maçalfaçar, e dinats, lo dit Vidal de Riusech matà ha 
punyalades an Daniel Pardo, de què fon hun leg cas a molt cruell". I continua: 
"En l'any de MCCCCXXXXV, divendres, a XVIIII de febrer, fon pres Vidal de 
Riusech en Dues Aygúes, qui és de mossèn Anthoni de Vilaragut, e lo dit 
divendres fon portat a València, e la reyna féu-lo rocegar per València e pengar 
en lo mercat de València" (Sanchis Sivera 1932: 185). És a dir: en terres d'Antoni 
de Vilaragut i de Vilanova, senyor d'Olocau i de Dosaigiies i pare d'aquest Ramon 
que decideix deseixir-se, hom pren Vidal de Riusec, que havia estat l'autor de la 
mort de Daniel Pardo. Pot ser que Joan de Monpalau hagués dites unes paraules 
injurioses contra Antoni de Vilaragut, probablement acusant-lo d'haver col-laborat 
en la detenció de Riusec. És més que probable. Recordem que l'any 1379 
Berenguer de Vilaragut reptà Ramon de Riusec a duel, i que això no era més que 
una consequència d'antigues rivalitats familiars, del temps en què els Riusec 
militaven en el bàndol dels Centelles (GEC 1988: 403-404). 


/f.162v/ Deseximents del noblle mossèn Ramon de Vilaragut al molt 
magnífich en Johan de Monpalau tramesos. 


En Johan de Monpalau: 

Seguons yo só ben cert, vós haveu parlat sobre la presó de Vidal de 
Riusech paraules masa foles, volent caregar la honor del senyor mon pare. 
E com a mi, qui só son fil e vinch ara en lo món, me seria càrech que a vós 
e a tots aquells qui an volgut malparlar yo no donàs lo castich que vós e los 

altres merexeu, per co yo, Ramon de Vilaragut, per les paraules foles per 
vós dites e per mal alt que he de vós, me desixch de vós, en Johan de 
Monpalau, e de vostres parents, amichs e valedós, havisant-vos que passats 
deu dies, seguons per fur són donats, vos dapnificaré en persona" e béns, 
seguons per lo dit fur m'és donat, en totes aquelles mellors maneres que poré. 
E perquè siau de ma intenció havissat, vos tramet los presents 
deseximents per València, rey d'armes, sots escrits de ma pròpia mà, hui, 
que comptam XXI del present mes de mag, any MCCCCXXXXV, e sagellats 

ab sagel de les mies armes, de les quals me atur trellat partir per A B C. 
Ramon de Villaragut. 


Amb les notes sobre aquest interessant deseiximent s'acaben els comentaris a 
les lletres de batalla conegudes que fan referència directa als Vilaragut. Si hom 
ha llegit amb atenció les pàgines precedents, crec que podrà comprovar allò que 
ja deia al començament: que per a molts cavallers dels segles XIV i XV cavalleria 
i vida van indissolublement unides. Els hòmes de la família Vilaragut no són més 
que uns representants dels nombrosos personatges que assajaren d'interpretar llur 
paper cavalleresc a les acaballes de l'edat mitjana. 


TOMÀS MARTÍNEZ 


65. Al ms. pesona. 

